प्युठानमा माछापालन क्षेत्र विस्तार
पछिल्लो समय जिल्लाको गौमुखी गाउँपालिका र नौबहिनी गाउँपालिकामा समेत माछापालन व्यवसाय विस्तार भएको छ ।
सुजल श्रेष्ठप्युठान, कात्तिक १५ गते  । पछिल्लो समय जिल्लाको गौमुखी गाउँपालिका र नौबहिनी गाउँपालिकामा समेत माछापालन व्यवसाय विस्तार भएको छ । गौमुखी गाउँपालिका–१ अर्खाका कुशलसिंह थापाले रेन्बो ट्राउट जातको माछापालन सुरु गर्नुभएको हो । उहाँले करिब ३० लाख रुपियाँको लगानीमा गौमुखी रेन्बो ट्राउट मच्छेपालन केन्द्र स्थापना गर्नुभएको हो ।पोखराको क्षेत्रदिप अन्नपूर्ण ट्राउट फार्मबाट २५ हजार माछाको भुरा ल्याएर सुरुवात गरेको थापाले बताउनुभयो । ०७४ सालमा पोखरा घुम्न गएको बेला त्यहाँको फार्म देखेपछि ट्राउट जातको माछा पाल्ने योजना बनेको थापाले सुनाउनुभयो । “त्यसपछि पोखरा र रसुवा पुगेर थप अनुसन्धान पनि गरे,” उहाँले भन्नुभयो ।प्युठान नगरपालिका–१ खैराका भोजबहादुर बस्नेतले झिम्रक मत्यसपालन कृषि फार्म सञ्चालन गर्नुभएको छ । ५० रोपनी क्षेत्रफल जग्गा भाडामा लिएर हाल १२ वटा पोखरीमा माछापालन गरिरहेको बस्नेतले बताउनुभयो । ग्रास कार्प, सिल्भर कार्प, कमन कार्प, नइनी, रहूँ र विग हेड जातका माछा पाल्ने गरेको उहाँको भनाइ छ । २०७० सालमा स्थापना भएको फर्ममा अहिले एक करोड रुपियाँ लगानी पुगेको बस्नेतले जानकारी दिनुभयो ।यस फार्मले जिल्ला भित्रै रहेका अन्य माछापालन किसानलाई माछाका भुरा बिक्री वितरण गर्ने काम समेत गर्दै आएको छ । जिल्लामा करिब दुई दर्जन किसान माछापालन क्षेत्रमा लागेका छन् । जिल्लामा माछाको खपत राम्रो भएकाले समेत बस्नेत उत्साहित भएर फार्म सञ्चालनमा लाग्नुभएको हो । “जिल्लामा उत्पादन भएका माछा विक्री वितरणको समस्या छैन,” उहाँले भन्नुभयो, “चिसो हावापानीमा उत्पादन भएकाले पनि खपत हुन्छ ।” उहाँका अनुसार वार्षिक ७०/८० क्विन्टल माछा बिक्री हुँदै आएको छ ।एकीकृत कृषि तथा पशुपन्छी विकास कार्यालय प्युठानका अनुसार हालसम्म ५.५ हेक्टर क्षेत्रफलमा माछापालन हुँदै आएको छ । जसबाट वार्षिक १२ मेट्रिकटन माछा उत्पादन हुने गरेको कार्यालयका निमित्त प्रमुख उमेशचन्द्र श्रेष्ठले जानकारी दिनुभयो । “जिल्लमा रेन्वो ट्राउट पालन समेत सुरु भएको छ,” उहाँले भन्नुभयो, “गौमुखी गाउँपालिका र नौबहिनी गाउँपालिकामा सुरुवात भएको छ ।”